ZAPISNIK

13. sjednice Upravnog vijeća Tiflološkog muzeja

održane dana 27. prosinca 2018. godine u 13.00 sati

u prostorijama Tiflološkog muzeja

Sjednici su nazočni sljedeći članovi Upravnog vijeća:

Vojin Perić, ravnatelj Dramskog studija slijepih i slabovidnih „Novi život“

Nevenka Ćosić, prof., Tiflološki muzej

Nina Sivec, dipl. def., Tiflološki muzej

Markita Franulić, ravnateljica Tehničkog muzeja Nikola Tesla

Ravnateljica Muzeja:

Mr. sc. Željka Bosnar Salihagić, Tiflološki muzej

Sjednici nisu nazočni:

Sanja Frajtag, u mirovini-opravdano

 Markita Franulić otvara sjednicu Upravnog vijeća i predlaže sljedeći

DNEVNI RED

1. Usvajanje zapisnika 12 sjednice Upravnog vijeća Tiflološkog muzeja
2. Financijski plan Tiflološkog muzeja za 2019. godinu
3. Usklađivanje Statuta Tiflološkog muzeja sa Zakonom o muzejima
4. Izmjene i dopune Pravilnika o unutarnjem ustrojstvu i načinu rada Tiflološkog muzeja
5. Razno

Ad.1. Upravno vijeće jednoglasno usvaja Zapisnik 12. sjednice MV Tiflološkog muzeja, bez primjedbi i dopuna.

Ad.2. Na poziv Upravnog vijeća sjednici se pridružuje Vladimir Tremac, voditelj računovodstvenog odjeljka koji obrazlaže financijski plan troškova redovne djelatnosti Tiflološkog muzeja za 2019. godinu te prilaže plan rashoda za 2019. koji čini integralni dio ovog Zapisnika.V.Tremac navodi da je usvojen plan rashoda redovne i programske djelatnosti iz izvora 11 (sredstva financirana iz državnog proračuna) za 2019. godinu koji se u potpunosti temelji na Prijedlogu financijskog plana za razdoblje za 2019.-2021.g. i Planu programskih aktivnosti aktivnosti ustanova u nadležnosti Ministarstva kulture za 2019. godinu. Ukupni plan iznosi 2.685.827 Kn od čega se 1.611.607 Kn odnosi na rashode za zaposlene iz redovne djelatnosti, 571.220 Kn na materijalne rashode iz redovne djelatnosti, 3.000 Kn na financijske rashode iz redovne djelatnosti, 120.000 Kn na materijalne rashode iz programske djelatnosti te 380.000 na rashode za nabavu nefinancijske imovine iz programske djelatnosti.

Nakon kratke diskusije članovi Upravnog vijeća donose

ODLUKU

kojom se usvaja Financijski plan TM za 2019. godinu.

Ad.3. Ravnateljica Ž. Bosnar Salihagić obavještava članove UV o potrebi usklađivanja Statuta tiflološkog muzeja sa Zakonom o muzejima te navodi potrebne izmjene. Statut s predloženim izmjenama biti će zbog suglasnosti dostavljen u Ministarstvo kulture RH.

Članovi Upravnog vijeće raspravljaju o spomenutim izmjenama te nakon diskusije donose

ODLUKU

kojom se prihvaća predloženo usklađivanje Statuta Tiflološkog muzeja sa Zakonom o muzejima.

Ad.4. Ravnateljica Bosnar Salihagić podsjeća članove Upravnog vijeća na kontakte i preporuke za rad knjižnice Tiflološkog muzeja od strane Matične djelatnosti za visokoškolske i specijalne knjižnice, odnosno knjižnične savjetnice Nacionalne i sveučilišne knjižnice Zagorke Majstorović koja je još krajem 2015. godine posjetila knjižnicu TM, dobila uvid te temeljem toga dala preporuke kako urediti knjižnicu Tiflološkog muzeja. Po tom naputku izvršen je popis građe i obavljena je revizija knjižnične građe. Nadalje, kako je u Upisniku knjižnica knjižnica TM registrirana kao knjižnica u sastavu, prema naputku Z. Majstorović, potrebno je u Pravilniku o unutarnjem ustrojstvu i načinu rada Tiflološkog muzeja sistematizirati radno mjesto diplomiranog knjižničara sukladno *Zakonu o knjižnicama* ([NN 105/97](http://www.nn.hr/clanci/sluzbeno/1997/1616.htm), [NN 5/98](http://www.nn.hr/clanci/sluzbeno/1998/0066.htm), [NN 104/00](http://www.nn.hr/clanci/sluzbeno/2000/2040.htm), [NN 69/09](http://narodne-novine.nn.hr/clanci/sluzbeni/2009_06_69_1665.html)), odnosno u Statutu Muzeja dodati Knjižničnu djelatnost. Slijedom toga će se u Pravilniku o unutarnjem ustrojstvu i načinu rada Tiflološkog muzeja izvršiti izmjene i sistematizirati radno mjesto diplomiranog knjižničara, a time i eventualne promjene u opisu poslova ostalih sistematiziranih radnih mjesta. Članovi Upravnog vijeća podržavaju predložene promjene te predlažu usvajanje novog Pravilnika o unutarnjem ustrojstvu i načinu rada Tiflološkog muzeja temeljem novog, izmijenjenog Statuta TM, nakon suglasnosti Ministarstva kulture. Tom prilikom usvojit će se i predviđeni Poslovnik rada Upravnog vijeća TM.

Ad.5. Ravnateljica obavještava članove Upravnog vijeća da su temeljem mjera *Hrvatskog zavoda za zapošljavanje* zaposlene dvije pripravnice u okviru programa *Potpora za zapošljavanje za stjecanje prvog radnog iskustva/pripravništva* u trajanju od 12 mjeseci i to u zanimanjima muzejskog pedagoga i dokumentarista.

Ad.6. Pod točkom Razno nije bilo rasprave.

Sjednica Upravnog vijeća je završila u 14:00 sati.

Zapisničarka: u.z. predsjednice Upravnog vijeća:

Nina Sivec Markita Franulić